JWD เล็งตั้งกองทุนอสังหาฯ 3 โครงการ หลังลงนามข้อตกลงร่วม AIM วานนี้
JWD เล็งตั้งกองทุนอสังหาฯ หลังลงนามข้อตกลงร่วม AIM ศึกษารูปแบบวานนี้ (12 ก.ค.)
13 ก.ค. 2560

บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ระบุว่า ที่ประชุมคณะกรรมการบริษัทเมื่อวานนี้ (12 ก.ค.) รับทราบการลงนามในบันทึกข้อตกลงระหว่างบริษัท กับบริษัท เอไอเอ็ม รีท แมนเนจเม้นท์ จำกัด (AIM) ซึ่งเป็นบริษัทที่ได้รับการขึ้นทะเบียนเป็นผู้จัดการกองทรัสต์เพื่อการลงทุนในอสังหาริมทรัพย์
ทั้งนี้เพื่อดำเนินการจัดตั้งทรัสต์เพื่อการลงทุนในอสังหาริมทรัพย์และสิทธิการเช่า เพื่อลงทุนกรรมสิทธิ์ในที่ดิน กรรมสิทธิ์ในอาคารคลังห้องเย็นและอุปกรณ์ที่เกี่ยวกับการทำความเย็น และกรรมสิทธิ์ในอาคารคลังสินค้าของบริษัทย่อยของบริษัท (กองทรัสต์) รวม 3 โครงการ ได้แก่
1.โครงการแปซิฟิค ห้องเย็น (มหาชัย จ.สมุทรสาคร) ซึ่งรวมถึงกรรมสิทธิ์ในที่ดินและคลังห้องเย็น อาคารหมายเลขที่ 6 และ 7 โดยบริษัท แปซิฟิค ห้องเย็น จำกัด ซึ่งเป็นบริษัทย่อยที่บริษัทถือหุ้นทางอ้อมร้อยละ 99.8 เป็นเจ้าของกรรมสิทธิ์
2.โครงการเจดับเบิ้ลยูดี แปซิฟิค (สุวินทวงศ์ จ.ฉะเชิงเทรา) ซึ่งรวมถึงกรรมสิทธิ์ในอาคารคลังสินค้าและสำนักงาน และกรรมสิทธิ์ในอุปกรณ์ควบรวมและอุปกรณ์อื่น ๆ ที่เกี่ยวข้องกับการทำความเย็น รวมจำนวน 1 หลัง โดยบริษัท เจดับเบิ้ลยูดี แปซิฟิค จำกัด ซึ่งเป็นบริษัทย่อยที่บริษัทถือหุ้นอยู่ร้อยละ 99.60 เป็นเจ้าของกรรมสิทธิ์ และกรรมสิทธิ์ในที่ดินในบริเวณโครงการ
โดยบริษัท เบญจพรแลนด์ จำกัด ซึ่งเป็นบริษัทย่อยที่บริษัทถือหุ้นอยู่ร้อยละ 99.99 เป็นเจ้าของกรรมสิทธิ์
3.โครงการดาต้าเซฟ (สุวินทวงศ์ จ.ฉะเชิงเทรา) ซึ่งรวมถึงกรรมสิทธิ์ในที่ดินและอาคารคลังสินค้าและสำนักงาน รวมจำนวน 1 หลัง โดยบริษัท เบญจพรแลนด์ จำกัด ซึ่งเป็นบริษัทย่อยที่บริษัทถือหุ้นอยู่ร้อยละ 99.99 เป็นเจ้าของกรรมสิทธิ์
ทั้งนี้ บริษัท และบริษัทย่อย ร่วมกับ AIM อยู่ระหว่างการศึกษารูปแบบและแผนการลงทุนเพื่อเตรียมการจัดตั้งกองทรัสต์ ตลอดจนรายละเอียดและเงื่อนไขต่าง ๆ ที่จะเข้าทำสัญญากับคู่สัญญาที่เกี่ยวข้อง เมื่อได้ข้อสรุปแล้วบริษัทจะปฏิบัติตามขั้นตอนตามกฎหมายและเปิดเผยรายละเอียดต่าง ๆ ต่อไป